title: Решение (ЕС) 2015/954 на Съвета от 16 юни 2015 година за предоставяне на г-н Йепе Транхолм-Микелсен на разрешение за достъп до информация с ниво на класификация за сигурност до TRÈS SECRET UE/EU TOP SECRET

text:
               20.6.2015

               BG

               Официален вестник на Европейския съюз

               L 156/19

         РЕШЕНИЕ (ЕС) 2015/954 НА СЪВЕТА
   от 16 юни 2015 година
   за предоставяне на г-н Йепе Транхолм-Микелсен на разрешение за достъп до информация с ниво на класификация за сигурност до TRÈS SECRET UE/EU TOP SECRET
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на ЕС (1), и по-специално приложение I, параграф 18, буква а) от него,
   като взе предвид Решение 2013/811/ЕС на Съвета от 17 декември 2013 г. за определяне за Генералния секретариат на Съвета на органа по назначаване и на органа по сключване на договори за назначаване и за отмяна на Решение 2011/444/ЕС (2),
   като взе предвид Решение (ЕС) 2015/654 на Съвета от 21 април 2015 г. за назначаване на генерален секретар на Съвета на Европейския съюз за периода от 1 юли 2015 г. до 30 юни 2020 г. (3),
   като има предвид, че:

               (1)

               На 26 март 2015 г. компетентният датски национален орган по сигурността даде положително становище относно достъпа на г-н Йепе ТРАНХОЛМ-МИКЕЛСЕН до информация с ниво на класификация за сигурност до TRÈS SECRET UE/EU TOP SECRET.

               (2)

               Поради назначаването му и нуждите на службата е необходимо на г-н Йепе ТРАНХОЛМ-МИКЕЛСЕН да бъде разрешен достъп до информация с ниво на класификация за сигурност до TRÈS SECRET UE/EU TOP SECRET, съхранявана от Съвета и от Европейския съвет,

         ПРИЕ НАСТОЯЩОТО РЕШЕНИЕ:
   Член 1
   1.   На г-н Йепе ТРАНХОЛМ-МИКЕЛСЕН се предоставя разрешение за достъп до информация с ниво на класификация за сигурност до TRÈS SECRET UE/EU TOP SECRET, съхранявана от Съвета и от Европейския съвет, за целите на назначението му.
   2.   Посоченото в параграф 1 разрешение е валидно за продължителността на назначението, за което е предоставено, и не надвишава срок от пет години, считано от датата, на която настоящото решение поражда действие.
   Член 2
   Настоящото решение поражда действие на 1 юли 2015 г.
   Член 3
   Адресат на настоящото решение е г-н Йепе ТРАНХОЛМ-МИКЕЛСЕН.

      Съставено в Люксембург на 16 юни 2015 година.

            За Съвета

            Председател

         J. DŪKLAVS

      (1)  ОВ L 274, 15.10.2013 г., стр. 1.

      (2)  ОВ L 355, 31.12.2013 г., стр. 91.

      (3)  ОВ L 107, 25.4.2015 г., стр. 74.


title: Решение на Съвета и Комисията от 26 март 2002 година относно сключване на Евро-средиземноморското споразумение за създаване на асоциация между Европейските общности и техните държави-членки, от една страна, и Хашимитското кралство Йордания, от друга страна

text:
Важна правна забележка

|

32002D0357

Официален вестник n° L 129 , 15/05/2002 стр. 0001 - 0002 специално чешко издание глава 11 том 42 стр. 20  - 21 специално испанско издание глава 11 том 42 стр. 20  - 21 специално унгарско издание глава 11 том 42 стр. 20  - 21 специално литвийско издание глава 11 том 42 стр. 20  - 21 LV.ES глава 11 том 42 стр. 20  - 21 MT.ES глава 11 том 42 стр. 20  - 21 PL.ES глава 11 том 42 стр. 20  - 21 SK.ES глава 11 том 42 стр. 20  - 21 специално словенско издание глава 11 том 42 стр. 20  - 21

		20020326Решение на Съвета и Комисиятаот 26 март 2002 годинаотносно сключване на Евро-средиземноморското споразумение за създаване на асоциация между Европейските общности и техните държави-членки, от една страна, и Хашимитското кралство Йордания, от друга страна(2002/357/EО, ЕОВС)СЪВЕТЪТ НА ЕВРОПЕЙСКИЯ СЪЮЗ иКОМИСИЯТА НА ЕВРОПЕЙСКИТЕ ОБЩНОСТИ,като взеха предвид Договора за създаване на Европейската общност, и по-специално член 238 във връзка с член 228, параграф 2, второ изречение, и с член 228, параграф 3, втора алинея от него,като взеха предвид Договора за създаване на Европейската общност за въглища и стомана (ЕОВС), и по-специално член 95 от него,след консултация с Консултативния комитет и единодушното съгласие на Съвета,като взеха предвид одобрението на Европейския парламент [1],като има предвид, че:Евро-средиземноморското споразумение за създаване на Асоциация между Европейските общности и техните държави-членки, от една страна, и Хашемитското кралство Йордания, от друга страна, подписано в Брюксел на 24 ноември 1997 г., следва да бъде одобрено,РЕШИ:Член 1Евро-средиземноморското споразумение за създаване на Асоциация между Европейските общности и техните държави-членки, от една страна, и Хашемитското кралство Йордания, от друга страна, протоколите към него и декларациите, приложени към Заключителния акт, с настоящето решение се одобряват от името на Европейската общност и Европейското общност за въглища и стомана (ЕОВС).Текстовете на споразумението, протоколите към него и Заключителния акт са приложени към настоящото решение.Член 21. Позицията, която следва да приеме Общността в рамките на Съвета на Асоциацията и Комитета на Асоциацията, се определя от Съвета, по предложение на Комисията, или по целесъобразност, от Комисията, съгласно съответните разпоредби на Договорите за създаване на Европейската общност и Европейската общност за въглища и стомана.2. Председателят на Съвета, в съответствие с член 90 от споразумението, председателства Съвета на Асоциацията и представя неговата позиция на Общността. Представител на председателя на Съвета председателства Комитета на Асоциацията в съответствие с член 93 от споразумението и представя позицията на Общността.Член 3Председателят на Съвета внася документа за нотификация по член 106 на споразумението от името на Европейската общност. Председателят на Комисията внася този документ от името на Европейското общност за въглища и стомана.Съставено в Брюксел на 26 март 2002 година.За СъветаПредседателA.M. Birulés Y BertránЗа КомисиятаПредседателR. Prodi[1] ОВ C 226, 20.7.1998 г., стр. 26.--------------------------------------------------


title: Решение (ЕС) 2015/1673 на Европейския парламент от 29 април 2015 година относно освобождаването от отговорност във връзка с изпълнението на бюджета на Европейския орган за ценни книжа и пазари за финансовата 2013 година

text:
               30.9.2015

               BG

               Официален вестник на Европейския съюз

               L 255/298

      РЕШЕНИЕ (ЕС) 2015/1673 НА ЕВРОПЕЙСКИЯ ПАРЛАМЕНТ
      от 29 април 2015 година
      относно освобождаването от отговорност във връзка с изпълнението на бюджета на Европейския орган за ценни книжа и пазари за финансовата 2013 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейския орган за ценни книжа и пазари за финансовата 2013 година,

                  —

                  като взе предвид доклада на Сметната палата относно годишните отчети на Европейския орган за ценни книжа и пазари за финансовата 2013 година, придружен от отговорите на Органа (1),

                  —

                  като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2013 година в съответствие с член 287 от Договора за функционирането на ЕС,

                  —

                  като взе предвид препоръката на Съвета от 17 февруари 2015 г. относно освобождаването от отговорност на Органа във връзка с изпълнението на бюджета за финансовата 2013 година (05304/2015 — C8-0054/2015),

                  —

                  като взе предвид член 319 от Договора за функционирането на ЕС,

                  —

                  като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3),

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (4), и по-специално член 208 от него,

                  —

                  като взе предвид Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията (5), и по-специално член 64 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (6),

                  —

                  като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (7), и по-специално член 108 от него,

                  —

                  като взе предвид член 94 и приложение V към своя правилник,

                  —

                  като взе предвид доклада на комисията по бюджетен контрол и становището на комисията по икономически и парични въпроси (A8-0087/2015),

         1.

            Освобождава от отговорност изпълнителния директор на Европейския орган за ценни книжа и пазари във връзка с изпълнението на бюджета на Органа за финансовата 2013 година.

         2.

            Представя своите забележки в резолюцията по-долу.

         3.

            Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейския орган за ценни книжа и пазари, на Съвета, Комисията и Сметната палата и да осигури публикуването им в Официален вестник на Европейския съюз (серия L).

               Председател

            Martin SCHULZ

               Генерален секретар

            Klaus WELLE

         (1)  ОВ C 442, 10.12.2014 г., стр. 247.

         (2)  Вж. бележка под линия 1.

         (3)  ОВ L 248, 16.9.2002 г., стр. 1.

         (4)  ОВ L 298, 26.10.2012 г., стр. 1.

         (5)  ОВ L 331, 15.12.2010 г., стр. 84.

         (6)  ОВ L 357, 31.12.2002 г., стр. 72.

         (7)  ОВ L 328, 7.12.2013 г., стр. 42.


title: 2012/576/ЕС: Решение на Европейския парламент от 10 май 2012 година относно освобождаването от отговорност във връзка с изпълнението на бюджета на Европейския институт за равенство между половете за финансовата 2010 година

text:
               17.10.2012

               BG

               Официален вестник на Европейския съюз

               L 286/200

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно освобождаването от отговорност във връзка с изпълнението на бюджета на Европейския институт за равенство между половете за финансовата 2010 година
   (2012/576/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейския институт за равенство между половете за финансовата 2010 година,

               —

               като взе предвид доклада на Сметната палата относно годишните отчети на Европейския институт за равенство между половете за финансовата 2010 година, придружен от отговорите на Института (1),

               —

               като взе предвид препоръката на Съвета от 21 февруари 2012 г. (06083/2012 – C7-0051/2012),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕО) № 1922/2006 на Европейския парламент и на Съвета от 20 декември 2006 г. за създаване на Европейски институт за равенство между половете (3), и по-специално член 14 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по правата на жените и равенството между половете (A7-0132/2012),

               1.

               Освобождава директора на Европейския институт за равенство между половете във връзка с изпълнението на бюджета на Института за финансовата 2010 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на директора на Европейския институт за равенство между половете, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 366, 15.12.2011 г., стр. 173.

      (2)  ОВ L 248, 16.9.2002 г., стр. 1.

      (3)  ОВ L 403, 30.12.2006 г., стр. 9.

      (4)  ОВ L 357, 31.12.2002 г., стр. 72.
    ---documentbreak---

               17.10.2012

               BG

               Официален вестник на Европейския съюз

               L 286/201

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 10 май 2012 година
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейския институт за равенство между половете за финансовата 2010 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейския институт за равенство между половете за финансовата 2010 година,

               —

               като взе предвид доклада на Сметната палата относно годишните отчети на Европейския институт за равенство между половете за финансовата 2010 година, придружен от отговорите на Института (1),

               —

               като взе предвид препоръката на Съвета от 21 февруари 2012 г. (06083/2012 – C7-0051/2012),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕО) № 1922/2006 на Европейския парламент и на Съвета от 20 декември 2006 г. за създаване на Европейски институт за равенство между половете (3), и по-специално член 14 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по правата на жените и равенството между половете (A7-0132/2012),

               A.

               като има предвид, че Европейският институт за равенство между половете („Институтът“) е създаден въз основа на Регламент (ЕО) № 1922/2006 и стана независим на 15 юни 2010 г.;

               Б.

               като има предвид декларацията на Сметната палата, че е получила достатъчна увереност, че годишните отчети на Института за финансовата 2010 година са надеждни и че свързаните с тях операции са законосъобразни и редовни;

               В.

               като има предвид, че общият бюджет на Института за финансовата 2010 година е в размер на 6 500 000 EUR; като има предвид, че бюджетът на Института се финансира изцяло от вноските на Съюза;

               1.

               Приветства първия доклад на Сметната палата относно годишните отчети на Института за финансовата 2010 година,

      Бюджетно и финансово управление

               2.

               Отбелязва, че Институтът получи административна и финансова правосубектност на 15 юни 2010 г..

               3.

               Счита, че следва да бъде разгледана възможността за сливането на Института с Агенцията на Европейския съюз за основните права, за да се избегне дублирането и да се намалят административните разходи.

               4.

               Въз основа на годишния отчет за дейността на Института констатира, че от 1 януари до 15 юни 2010 г. ГД „Трудова заетост, социални въпроси и приобщаване“, която отговаря за Института, е носила отговорност за финансовото управление от негово име, в частност за разходите за персонал и административните разходи, и че за този период ГД „Трудова заетост, социални въпроси и приобщаване“ е извършила плащания на обща стойност 846 876,91 EUR.

               5.

               Въз основа на годишния отчет за дейността отбелязва, че в рамките на ограничения период от шест месеца след приемането на годишната работна програма за 2010 г. и придобиването на административна и финансова правосубектност Институтът е постигнал степен на изпълнение на бюджета от 65 % по отношение на бюджетните кредити за поети задължения и от 26 % по отношение на бюджетните кредити за плащания; приканва Института да предприеме незабавно мерки за постигането на задоволителна степен на изпълнение на бюджета в бъдеще.

               6.

               Въз основа на годишния отчет за дейността на Института отбелязва, че при преразглеждането на неговия проектобюджет за 2010 г. управителният съвет е изтъкнал два случая на бюджетен дисбаланс в размер общо на 415 000 EUR:

                           —

                           бюджетен дисбаланс в размер на 195 000 EUR по дял II, който е свързан с недостатъчната степен на усвояване на разходи за наем, тъй като литовското правителство е покрило разходите за наема на помещенията на Института за първите две години от неговото функциониране,

                           —

                           бюджетен дисбаланс в размер на 220 000 EUR по дял III, породен от очакваната недостатъчна степен на усвояване на средствата за оперативни разходи;

                     отбелязва, че през октомври 2010 г. управителният съвет е решил да не предоставя тези замразени средства на Института; призовава Института да информира органа по освобождаване от отговорност за предприетите мерки във връзка със замразените средства.

      Счетоводна отчетност

               7.

               Констатира, че през 2010 г. Институтът определи отговорностите на финансовите участници за членовете на персонала и разработи финансови потоци за задълженията; освен това отбелязва, че Институтът назначи всички финансови участници, като до края на 2010 г. определи техните функции и задължения.

               8.

               Отбелязва въз основа на годишния отчет за дейността на Института, че неговият директор е делегирал правомощията на разпоредител с бюджетни кредити на началника на административния отдел за сума до 500 000 EUR по дялове I и II и за срок от една година по дял III; отбелязва също, че е назначен заместник на счетоводителя.

               9.

               Въз основа на годишния отчет за дейността констатира, че до края на 2010 г. са въведени и се изпълняват процедури за следните административни области: командировки, обработка на сигналите, информация относно процедурите по възлагане на обществени поръчки, ДДС, качество на счетоводството, равняване на банковите сметки, изпълнение на плащанията, задължения и плащания, както и че са разработени и въведени политика в областта на телекомуникациите и рамка за регистрация на документи.

      Обществени поръчки

               10.

               Отбелязва, че през 2010 г. са проведени 63 процедури за възлагане на обществени поръчки и са подписани договори за предоставяните услуги; отбелязва, че общата сума на договорите възлиза на 1 974 626 EUR.

               11.

               Въз основа на годишния отчет за дейността констатира, че в процеса на възлагане на обществени поръчки са възникнали две основни затруднения:

                           —

                           срокът за изпълнение на процедурата за възлагане на обществена поръчка е бил изключително кратък и е застрашил изпълнението на планираните проучвания и съответния бюджет,

                           —

                           липсата на квалифицирана подкрепа за отдел „Операции“, където по-голямата част от служителите са разполагали с малко или никакви знания за процедурите за възлагане на обществени поръчки;

                     в резултат на това усложненията са довели до известни закъснения и някои от процедурите за възлагане на обществени поръчки е трябвало да бъдат отменени, което впоследствие е довело до пренос на по-голямата част от бюджетното задължение към 2011 г.; призовава следователно Института да подобри положението и да информира органа по освобождаване от отговорност за предприетите действия.

               12.

               Отбелязва освен това, че 85 % от възложените договори, за сума в размер на 1 628 122 EUR, са били свързани с услуги в подкрепа на оперативната дейност и че останалата сума в размер на 292 504 EUR (15 %) е била за доставка на стоки и услуги в подкрепа на административната дейност.

      Човешки ресурси

               13.

               Въз основа на годишния отчет за дейността отбелязва, че в Института са били назначени двадесет и трима срочно наети служители и шест договорно наети служители, като са постигнати 92,3 % от целта му във връзка с щатното разписание.

               14.

               Подчертава, че трябва да се попълнят всички свободни работни места, необходими за ефективното функциониране на Института и за постигането на определените цели.

      Изпълнение

               15.

               Отбелязва, че съгласно член 20 от Регламент (ЕО) № 1922/2006 за създаването на Института той е следвало да възложи независима външна оценка на своите постижения до 18 януари 2010 г.; въз основа на годишния отчет за дейността отбелязва, че управителният съвет е отложил последващата оценка, тъй като Институтът не е започнал да функционира от 19 януари 2010 г., като е взел решение да възложи предварителна оценка през 2010 г. и средносрочна оценка до 2013 г.; изисква от Института незабавно да предостави резултатите от предварителната оценка на органа по освобождаване от отговорност.

               16.

               Потвърждава, че Институтът, подкрепян от ГД „Трудова заетост, социални въпроси и приобщаване“, е оповестил през декември 2010 г. условията за „Втора предварителна оценка на дейността на Европейския институт за равенство между половете, съсредоточена върху специфичните цели и дейности на Института“.

               17.

               Призовава Института да информира органа по освобождаване от отговорност за изпълнението на тези оценки и за съответните им заключения.

               18.

               Припомня на Сметната палата, че работата на Института е от изключително значение за насърчаването на равенството между половете в Съюза; отбелязва следователно, че бъдещите доклади следва да разкрият в детайли дали дейността на Института е възпрепятствана от затруднения на някой от етапите на бюджетната процедура.

               19.

               Изтъква, че в условията на икономическа криза и строги икономии е от основно значение Институтът да постига оптимални от икономическа гледна точка резултати, без да застрашава успешното изпълнение на своята важна мисия.

      Седалище

               20.

               Въз основа на годишния отчет за дейността на Института отбелязва, че на 1 март 2010 г. служителите на Института са били преместени от временните помещения в Брюксел в окончателното му седалище във Вилнюс, Литва.

      Вътрешен одит

               21.

               Информиран е от Института, че първият одит на службата за вътрешен одит ще се проведе през 2012 г.

               22.

               Въз основа на годишния отчет за дейността констатира, че OLAF е посетила Института и е провела първото обучение на персонала относно одитните принципи и стандартите за вътрешен контрол през ноември 2010 г.; освен това потвърждава, че през 2010 г. е подготвено споразумение за сътрудничество между OLAF и Института и че е прието от управителния съвет на Института на 26 януари 2011 г.

               23.

               По отношение на други забележки, придружаващи решението за освобождаване от отговорност, които имат хоризонтален характер, се позовава на своята резолюция от 10 май 2012 г. (5) относно резултатите от дейността, финансовото управление и контрола на агенциите.

      (1)  ОВ C 366, 15.12.2011 г., стр. 173.

      (2)  ОВ L 248, 16.9.2002 г., стр. 1.

      (3)  ОВ L 403, 30.12.2006 г., стр. 9.

      (4)  ОВ L 357, 31.12.2002 г., стр. 72.

      (5)  Приети текстове, P7_TA(2012) 164 (вж. стр. 388 от настоящия брой на Официален вестник).


title: Решение на Европейския парламент от 28 септември 2005 година за приемане на Устав на членовете на Европейския парламент

text:
Важна правна забележка

|

32005Q0684

Официален вестник n° L 262 , 07/10/2005 стр. 0001 - 0010

		20050928Решение на Европейския парламентот 28 септември 2005 годиназа приемане на Устав на членовете на Европейския парламент(2005/684/ЕО, Евратом)ЕВРОПЕЙСКИЯТ ПАРЛАМЕНТ,като взе предвид Договора за създаване на Европейската общност, и по-специално член 190, параграф 5 от него,като взе предвид Договора за създаване на Европейската общност за атомна енергия, и по-специално член 108, параграф 4 от него,като взе предвид становището на Комисията [1],с одобрението на Съвета [2],като има предвид, че:(1) Парламентът се състои от "представителите на народите на държавите, обединени в Общността". Тези представители, както също се утвърждава в член 190, параграф 1 от Договора за създаване на Европейската общност, са "представителите на народите, обединени в Общността". Същият термин е използван в член 190, параграф 2 от Договора за създаване на Европейската общност (брой на представителите, избирани във всяка държава-членка) и в член 190, параграф 3 (представителите се избират за срок от пет години). Тези разпоредби, съгласно които членовете са представителите на народите, оправдават използването в устава на термина "член".(2) Парламентът има правото да регулира собствената си дейност в свой процедурен правилник в съответствие с член 199, първи параграф от Договора за създаване на Европейската общност и в съответствие с настоящия устав.(3) Член 1 от устава изяснява понятието "член на Европейския парламент" като уточнява, че уставът не урежда правата и задълженията на членовете на Европейския парламент, а обхваща правилата и общите условия, приложими за упражняването на техния мандат.(4) Свободата и независимостта на членовете на Европейския парламент, на които е посветен член 2 и които не се споменават в никоя разпоредба на първичното право, следва да бъдат правно регламентирани. Поетите ангажименти от членовете на Европейския парламент да освободят своята длъжност в определен момент или декларираното от тях намерение да напуснат длъжността си на неопределена дата, които политическите партии могат да използват по свое усмотрение, трябва да се считат за несъвместими със свободата и независимостта на членовете на Европейския парламент и следователно не би трябвало да имат обвързваща правна сила.(5) Член 3, параграф 1 възпроизвежда изцяло разпоредбите на член 6, параграф 1 от Акта от 20 септември 1976 г. за избирането на членове на Европейския парламент чрез всеобщи преки избори.(6) Правото на инициатива, упоменато в член 5, е основно право на всеки член на Европейския парламент. Правилникът за дейността на Парламента не може да лиши това право от съдържание.(7) Правото да преглеждат досиета, предвидено в член 6, което вече е прогласено в Правилника за дейността на Парламента, е съществен аспект на упражняването на мандата на всеки член на Европейския парламент и затова трябва да бъде уредено в устава.(8) Член 7 има за цел да гарантира, че въпреки изявленията в противен смисъл, езиковото разнообразие ще се запази. Трябва да се изключи всяка дискриминация срещу някой от официалните езици. Този принцип следва да продължи да се прилага след всяко разширяване на Европейския съюз.(9) В съответствие с членове 9 и 10 членовете на Европейския парламент трябва да получават възнаграждение за изпълнението на своите задължения. По отношение на размера на възнаграждението, през май 2000 г. експертна група, свикана от Парламента, представи проучване, според което е обосновано определянето на възнаграждение равно на 38,5 % от възнаграждението на съдия в Съда на Европейските общности.(10) Тъй като възнаграждението и временното обезщетение, както и пенсиите за възраст, инвалидност и наследствените пенсии се финансират от общия бюджет на Европейския съюз, уместно е те да подлежат на облагане с данък в полза на Общностите.(11) Поради специфичното положение на членовете на Парламента, в частност факта, че те не са задължени да пребивават в някое от местата на работа на Парламента и техните специфични връзки с държавата, в която са избрани, уместно е да се предвиди възможността за държавите-членки да прилагат разпоредбите на своето национално данъчно законодателство по отношение на възнаграждението и временното обезщетение, както и по отношение на пенсиите за възраст, инвалидност и наследствените пенсии.(12) Член 9, параграф 3 е необходим, защото партиите често очакват част от доходите по член 9, параграфи 1 и 2, да се използва за техни цели. Тази форма на финансиране на партиите следва да бъде забранена.(13) Временното обезщетение, предвидено в член 9, параграф 2 и член 13, е предназначено, в частност, да покрие периода между края на мандата на даден член на Парламента и постъпването му на друга длъжност. Когато бившият член на Европейския парламент поеме друг мандат или поеме обществена служба, тази цел престава да е релевантна.(14) В светлината на промените в държавите-членки по отношение на пенсиите за възраст, изглежда подходящо бившите членове на Европейския парламент да придобият право на пенсия за възраст при навършването на 63 години. Член 14 не засяга правото на държавите-членки да вземат предвид пенсиите за възраст на членовете при изчисляването на пенсиите платими по националното право.(15) Разпоредбите за обезпечаване на наследниците са по същество в съответствие с действащото право в Европейската общност. Правото на преживелия съпруг, който е сключил нов брак, се основава на съвременната идея, че то е свързано с лична облага, а не е предназначено само за "обезпечаване". Това право не се изключва дори когато преживелият съпруг е "обезпечен" въз основа на собствени доходи или лично имущество.(16) Член 18 е необходим, защото когато уставът влезе в сила, държавите-членки ще преустановят възстановяването на разходите, които членовете на Европейския парламент правят в резултат на заболяване или за да плащат част от вноските за здравно осигуряване. Тези плащания често продължават и след приключването на мандата на даден член на Европейския парламент.(17) Разпоредбите, отнасящи се до възстановяването на разноските, трябва да бъдат в съответствие с принципите, изложени от Съда на Европейските общности в съдебното решение "Lord Bruce" [3]. Това позволява на Парламента да извършва такова възстановяване чрез глобална сума в случаите, в които е подходящо, за да се намалят административните разходи и тежести, присъщи на система, свързана с проверката на всеки отделен разход, и следователно представлява добро администриране.(18) На 28 май 2003 г. Бюрото на Парламента прие поредица от нови правила, уреждащи плащането на разноските и надбавките на членовете на Европейския Парламент на базата на действително направените разходи, които трябва да влязат в сила едновременно с настоящия устав.(19) Държавите-членки следва да гарантират запазването на действието на правилата, съгласно които при упражняването на своя мандат членовете на Европейския парламент са приравнени на членове на националния парламент. Този проблем не може да бъде решен на европейско ниво предвид множеството съществено различаващи се правни уредби на държавите-членки. Без такива правила упражняването на мандата на даден член на Европейския парламент в държавата-членка, където същият е бил избран, би било значително затруднено, ако не и напълно невъзможно. Ефективното упражняване на мандата също е в интерес на държавите-членки.(20) Член 25, параграф 1 е необходим, защото разнопосочните национални разпоредби, които са се прилагали досега по отношение на членовете на Европейския парламент, правят невъзможно решаването на европейско ниво на всички проблеми, свързани с прехода от старата към нова европейска система. Даването на членовете на Европейския парламент на право на избор ще изключи възможността от накърняване на техните права или от претърпяване на финансови загуби в резултат на този преход. Правилото, предвидено в член 25, параграф 2, е следствие от решението, взето съгласно член 25, параграф 1.(21) Различията в положението в различните държави са отразени в член 29, съгласно който на държавите-членки се позволява да приемат като преходна мярка правила, различни от разпоредбите от настоящия устав. Същото това разнообразие оправдава и възможността държавите-членки да запазят равното третиране на членовете Европейския парламент и членовете на националните парламенти,РЕШИ:ДЯЛ IРЕД И ОБЩИ УСЛОВИЯ, УРЕЖДАЩИ ИЗПЪЛНЕНИЕТО НА ФУНКЦИИТЕ НА ЧЛЕНОВЕТЕ НА ЕВРОПЕЙСКИЯ ПАРЛАМЕНТЧлен 1Настоящият устав предвижда реда и общите условия, уреждащи изпълнението на функциите на членовете на Европейския парламент.Член 21. Членовете на Европейския парламент са свободни и независими.2. Договорките относно подаването на оставка от даден член на Европейския парламент преди или в края на парламентарния мандат са нищожни.Член 31. Членовете на Европейския парламент гласуват на индивидуално и лично основание. Те не могат да бъдат обвързвани с каквито и да било инструкции и не могат да поемат задължителен мандат.2. Договорките относно начина на упражняване на мандата са нищожни.Член 4Документите и електроните записи, получени,изготвени или изпратени от даден член на Европейския парламент не се считат за парламентарни документи, освен ако не са внесени по реда, предвиден в Правилника за дейността.Член 51. Всеки член на Европейския парламент има право да внася предложения за общностни актове в рамките на правото на инициатива на Парламента.2. Парламентът определя условията за упражняване на това право в правилника за дейността си.Член 61. Членовете на Европейския парламент имат право да преглеждат всички досиета, съхранявани от Парламента.2. Параграф 1 не се прилага по отношение на личните досиета и сметки.3. Параграф 1 се прилага без да се накърняват актове на Европейския съюз и сключените от институциите споразумения относно достъпа до документи.4. Парламентът определя условията за упражняване на това право.Член 71. Документите на Парламента се превеждат на всички официални езици.2. Речите се превеждат симултанно на всички други официални езици.3. Парламентът определя условията за прилагането на настоящия член.Член 81. Членовете могат да се образуват политически групи.2. Парламентът определя условията за упражняването на това право в правилника за дейността си.Член 91. Членовете на Европейския парламент имат право на подходящо възнаграждение за гарантиране на тяхната независимост.2. В края на мандата си те имат право на временно обезщетение и пенсия.3. Договорките относно използването на възнаграждението, временното обезщетение в края на службата и пенсията за цели, различни от частни цели, са нищожни.4. Лицата на издръжка на членове или на бивши членове на Европейския парламент имат право на наследствена пенсия.Член 10Размерът на възнаграждението е равен на 38,5 % от основното възнаграждение на съдия в Съда на Европейските общности.Член 11Възнаграждението, получавано от член на Европейския парламент за упражняването на мандат в друг парламент, се приспада.Член 121. Възнаграждението, предвидено в член 9, подлежи на данъчно облагане в полза на Общностите при същите условя както тези, предвидени на основание член 13 от Протокола за привилегиите и имунитетите на Общностите за длъжностните лица и другите служители на Европейските общности.2. Облекченията за професионални и лични разходи и тези от семеен или социален характер, предвидени в член 3, параграфи от 2 до 4 от Регламент (ЕИО, Евратом, ЕОВС) № 260/68 на Съвета от 29 февруари 1968 г. за определяне на условията и процедурата за прилагане на данъка в полза на Европейските общности [4], не са приложими.3. Параграф 1 не накърнява правото на държавите-членки да подчинят възнаграждението на разпоредбите на националното данъчно законодателство, при условие че се избягва всяко двойно данъчно облагане.4. Държавите-членки имат правото да вземат предвид възнаграждението при определяне на данъчната ставка, приложима към други доходи.5. Настоящият член се прилага също за временното обезщетение, както и за пенсиите за възраст и инвалидност, и наследствените пенсии, които се изплащат в съответствие с членове 13, 14, 15 и 17.6. Облагите по членове 18, 19 и 20 и вноските за пенсионния фонд по член 27 не подлежат на данъчно облагане.Член 131. В края на мандата си членовете на Европейския парламент имат право на временно обезщетение, равно на възнаграждението по член 10.2. Това право се прилага за по един месец за всяка година, през която е бил упражняван мандатът, но за не по-малко от шест месеца и за не повече от 24 месеца.3. Това право не съществува за членове на Европейския парламент, които са на мандат в друг парламент или упражняват друга публична функция.4. В случай на смърт временното обезщетение се изплаща за последен път през месеца, в който е починал бившият член на Европейския парламент.Член 141. С навършването на 63 години бившите членове на Европейския парламент придобиват право на пенсия за възраст.2. За всяка пълна година на упражняване на мандат пенсията за възраст е равна на 3,5 % от възнаграждението по член 10 и на една дванадесета от него за всеки следващ пълен месец, но не повече от общо 70 % .3. Правото на пенсия за възраст съществува независимо от всяка друга пенсия.4. Член 11 се прилага mutatis mutandis.Член 151. В случай на трайна неработоспособност, възникнала по време на мандата им, членовете на Европейския парламент придобиват право на пенсия.2. Член 14, параграф 2 се прилага mutatis mutandis. Размерът на пенсията обаче е най-малко 35 % от възнаграждението по член 10.3. Правото на пенсия възниква при прекратяването на мандата.4. Парламентът определя условията за упражняването на това право.5. Член 11 се прилага mutatis mutandis.Член 16В случай че бивш член на Европейския парламент има право едновременно на изплащането на временното обезщетение по член 13 и на пенсията по член 14 или член 15, той решава кой режим да бъде приложен.Член 171. В случай на смърт на член на Европейския парламент или на бивш член, който към момента на смъртта си е имал или би имал в бъдеще право на пенсия по член 14 или член 15, съпругът и децата на негова издръжка имат право на наследствена пенсия.2. Общият размер на пенсията не може да превишава пенсията за възраст, на която членът на Европейския парламент би имал право в края на парламентарния мандат или на която бившият член е имал или би имал право.3. Преживелият съпруг получава 60 % от сумата, упомената в параграф 2, но във всеки случай най-малко 30 % от възнаграждението по член 10. Това право няма да бъде засегнато, ако преживелият съпруг сключи следващ брак. Правото обаче се губи, ако обстоятелствата в конкретния случай не оставят никакво разумно съмнение, че бракът е бил сключен единствено с цел получаването на пенсия.4. Дете на издръжка получава 20 % от сумата, упомената в параграф 2.5. Ако е необходимо, максималният размер на пенсията, която трябва да бъде платена, се разпределя между съпруга/та и децата в процентното съотношение, посочено в параграфи 3 и 4.6. Пенсията се изплаща от първия ден на месеца, следващ датата на смъртта.7. В случай че съпругът почине, неговото право се прекратява в края на месеца, през който е настъпила смъртта.8. Правото на детето се прекратява в края на месеца, в който то навърши 21 години. Правото обаче продължава за времетраенето на образованието или професионалното обучение, но се погасява най-късно в края на месеца, през който детето навърши 25 години. Правото продължава, ако детето не може да се издържа само поради заболяване или инвалидност.9. Партньорите, свързани в признати от държавите-членки съюзи, се третират като равностойни на съпрузи.10. Парламентът определя условията за упражняването на това право.Член 181. Членовете и бившите членове на Европейския парламент, получаващи пенсия, и лицата, имащи право на наследствена пенсия, имат право на възстановяване на две трети от разходите, направени от тях в резултат на заболяване, бременност или раждане на дете.2. Парламентът определя условията за упражняването на това право.Член 191. Членовете имат право да бъдат застраховани за рисковете, свързани с упражняването на техния мандат.2. Парламентът определя условията за упражняването на това право. Членовете на Европейския парламент заплащат една трета от дължимите застрахователни премии.Член 201. Членовете на Европейския парламент имат право на възстановяване на разходите, направени във връзка с упражняването на техния мандат.2. Парламентът възстановява действително направените разходи от членовете на Европейския парламент за пътуване до и от местата на работа и във връзка с други служебни пътувания.3. Други разходи, направени от членове на Европейския парламент при изпълнението на техния мандат, могат да бъдат възстановени чрез глобална сума.4. Парламентът определя условията за упражняването на това право.5. Член 9, параграф 3 се прилага mutatis mutandis.Член 211. Членовете на Европейския парламент имат право на помощ от лични сътрудници, които те могат свободно да избират.2. Парламентът покрива ефективно поетите разходи от членовете на Европейския парламент при наемането на такива лични сътрудници.3. Парламентът определя условията за упражняването на това право.Член 221. Членовете имат право да използват офис оборудването, далекосъобщителното оборудване и служебните автомобили на Парламента.2. Парламентът определя условията за упражняването на това право.Член 231. Всички плащания са за сметка на бюджета на Европейския съюз.2. Плащанията, дължими в съответствие с членове 10, 13, 14, 15 и 17, се извършват ежемесечно в евро или, по избор на члена на Европейския парламент, във валутата на държавата-членка, където е постоянното му местоживеене. Парламентът определя условията за извършване на плащанията.Член 24Решенията относно прилагането на настоящия устав влизат в сила след публикуването им в Официален вестник на Европейския съюз.ДЯЛ IIПРЕХОДНИ РАЗПОРЕДБИЧлен 251. Членовете на Европейския парламент, които са били негови членове преди влизането в сила на настоящия устав и са били преизбрани, могат да предпочетат приложимата досега национална система да продължи да се прилага по отношение на възнаграждението, временното обезщетение и пенсиите за цялото времетраене на членството им в Европейския парламент.2. Тези плащания са за сметка на бюджета на въпросната държава-членка.Член 261. Членовете на Европейския парламент, които желаят да продължат по националната система, приложима досега, в съответствие с член 25, параграф 1, уведомяват писмено председателя на Парламента за своето решение в рамките на 30 дни от влизането в сила на настоящия устав.2. Това решение е окончателно и неотменимо.3. В случай че такова уведомяване не бъде направено в рамките на установения срок, се прилагат разпоредбите на настоящия устав.Член 271. Доброволният пенсионен фонд, създаден от Парламента се запазва след влизането в сила на настоящия устав за членове или бивши членове на Европейския парламент, които имат права или правни очаквания по отношение на този фонд.2. Придобитите права и правни очаквания се запазват изцяло. Парламентът може да предвиди критерии и условия за придобиването на нови права.3. Членовете на Европейския парламент, които получават възнаграждение по член 10, не могат да придобиват нови права или правни очаквания в доброволния пенсионен фонд.4. Фондът няма да бъде открит за членове на Европейския парламент, които са избрани за първи път в Парламента след влизането в сила на настоящия устав.5. Член 9, параграф 3 и член 14, параграф 3 се прилагат mutatis mutandis.Член 281. Всяко право на пенсия, придобито от член на Европейския парламент в съответствие с националните режими към началния момент на прилагането на настоящия устав, се запазва напълно.2. Ако продължителността на мандата, прослужен в Европейския парламент или в национален парламент, не е достатъчна, съгласно националния режим, за придобиването на право на пенсия, съответният период се взема предвид при изчисляването на пенсията по настоящия устав. Парламентът може да сключи споразумения с компетентните органи на държавите-членки за прехвърлянето на придобитите права.Член 291. Всяка държава-членка може да приеме за избраните в нея членове правила, различни от разпоредбите на настоящия устав по отношение на възнаграждението, временното обезщетение и пенсиите за преходен период, който не може да надвишава продължителността на два парламентарни мандата на Европейския парламент.2. Тези правила трябва да поставят членовете на Европейския парламент най-малкото на равна основа с членовете на съответния им национален парламент.3. Всички плащания са за сметка на бюджета на въпросната държава-членка.4. Тези правила не могат да засягат правата на членовете на Европейския парламент по членове от 18 до 22.ДЯЛ IIIЗАКЛЮЧИТЕЛНА РАЗПОРЕДБАЧлен 30Настоящият устав влиза в сила на първия ден от мандата на Европейския парламент, започващ през 2009 г.Съставено в Страсбург на 28 септември 2005 година.За Европейския парламентПредседателJ. Borrell Fontelles[1] Становище на Комисията от 3 юни 2003 г., потвърдено от заместник-председател Wallström в хода на заседанието на Европейския парламент на 22 юни 2005 г.[2] Писмо от Съвета от 19 юли 2005 г.[3] Решение на Съда от 15 септември 1981 г., Дело 208/80 Rt. Hon. Lord Bruce of Donington срещу Eric Gordon Aspden [1981] ECR 2205.[4] ОВ L 56, 4.3.1968 г., стр. 8. Регламент, последно изменен с Регламент (ЕО, Евратом) № 723/2004 (ОВ L 124, 27.4.2004 г., стр. 1).--------------------------------------------------


title: Решение (ЕС) 2015/2056 на Комисията от 13 ноември 2015 година за изменение на решения 2009/300/ЕО, 2009/563/ЕО, 2009/894/ЕО, 2011/330/ЕС и 2011/337/ЕС за удължаване на срока на валидност на екологичните критерии за присъждане на екомаркировката на ЕС на някои продукти (нотифицирано под номер С(2015) 7781) (Текст от значение за ЕИП)

text:
               17.11.2015

               BG

               Официален вестник на Европейския съюз

               L 300/41

         РЕШЕНИЕ (ЕС) 2015/2056 НА КОМИСИЯТА
   от 13 ноември 2015 година
   за изменение на решения 2009/300/ЕО, 2009/563/ЕО, 2009/894/ЕО, 2011/330/ЕС и 2011/337/ЕС за удължаване на срока на валидност на екологичните критерии за присъждане на екомаркировката на ЕС на някои продукти

         (нотифицирано под номер С(2015) 7781)

   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (1), и по-специално член 8, параграф 3, буква в) от него,
   след консултации със Съвета по екомаркировка на Европейския съюз,
   като има предвид, че:

               (1)

               Срокът на валидност на Решение 2009/300/ЕО на Комисията (2) изтича на 31 декември 2015 г.

               (2)

               Срокът на валидност на Решение 2009/563/ЕО на Комисията (3) изтича на 31 декември 2015 г.

               (3)

               Срокът на валидност на Решение 2009/894/ЕО на Комисията (4) изтича на 31 декември 2015 г.

               (4)

               Срокът на валидност на Решение 2011/330/ЕС на Комисията (5) изтича на 31 декември 2015 г.

               (5)

               Срокът на валидност на Решение 2011/337/ЕС на Комисията (6) изтича на 31 декември 2015 г.

               (6)

               Направена бе оценка, която потвърди адекватността и целесъобразността на сега действащите екологични критерии, както и на свързаните с тях изисквания за оценка и проверка, определени с решения 2009/300/ЕО, 2009/563/ЕО, 2009/894/ЕО, 2011/330/ЕС и 2011/337/ЕС. Тъй като сега действащите екологични критерии и свързаните с тях изисквания за оценка и проверка, установени с посочените решения, все още са в процес на преразглеждане, е целесъобразно да се удължат сроковете на валидност на тези екологични критерии и на свързаните с тях изисквания за оценка и проверка до 31 декември 2016 г.

               (7)

               Поради това решения 2009/300/ЕО, 2009/563/ЕО, 2009/894/ЕО, 2011/330/ЕС и 2011/337/ЕС следва да бъдат съответно изменени.

               (8)

               Мерките, предвидени в настоящото решение, са в съответствие със становището на комитета, учреден по силата на член 16 от Регламент (ЕО) № 66/2010,

         ПРИЕ НАСТОЯЩОТО РЕШЕНИЕ:
   Член 1
   Член 3 от Решение 2009/300/ЕО се заменя със следното:

      „Член 3
      Екологичните критерии за продуктовата група „телевизори“ и свързаните с тях изисквания за оценка и проверка са валидни до 31 декември 2016 г.“

   Член 2
   Член 3 от Решение 2009/563/ЕО се заменя със следното:

      „Член 3
      Екологичните критерии за продуктовата група „обувни изделия“ и свързаните с тях изисквания за оценка и удостоверяване са валидни до 31 декември 2016 г.“

   Член 3
   Член 3 от Решение 2009/894/ЕО се заменя със следното:

      „Член 3
      Екологичните критерии за продуктовата група „дървени мебели“ и свързаните с тях изисквания за оценка и проверка са валидни до 31 декември 2016 г.“

   Член 4
   Член 3 от Решение 2011/330/ЕС се заменя със следното:

      „Член 3
      Екологичните критерии за продуктовата група „ноутбук компютри“ и свързаните с тях изисквания за оценка и проверка са валидни до 31 декември 2016 г.“

   Член 5
   Член 4 от Решение 2011/337/ЕС се заменя със следното:

      „Член 4
      Критериите за продуктовата група „персонални компютри“ и свързаните с тях изисквания за оценка и проверка са валидни до 31 декември 2016 г.“

   Член 6
   Адресати на настоящото решение са държавите членки.

      Съставено в Брюксел на 13 ноември 2015 година.

            За Комисията

         Karmenu VELLA

            Член на Комисията

      (1)  ОВ L 27, 30.1.2010 г., стр. 1.

      (2)  Решение 2009/300/ЕО на Комисията от 12 март 2009 г. за установяване на ревизирани екологични критерии за присъждане на знака за екомаркировка на Общността на телевизори (ОВ L 82, 28.3.2009 г., стр. 3).

      (3)  Решение 2009/563/ЕО на Комисията от 9 юли 2009 г. за установяване на екологични критерии за присъждане на знака за екомаркировка на Общността на обувни изделия (ОВ L 196, 28.7.2009 г., стр. 27).

      (4)  Решение 2009/894/ЕО на Комисията от 30 ноември 2009 г. за установяване на екологични критерии за присъждане на знака за екомаркировка на Общността на дървени мебели (ОВ L 320, 5.12.2009 г., стр. 23).

      (5)  Решение 2011/330/ЕС на Комисията от 6 юни 2011 г. за установяване на екологични критерии за присъждане на екомаркировката на ЕС на ноутбук компютри (ОВ L 148, 7.6.2011 г., стр. 5).

      (6)  Решение 2011/337/ЕС на Комисията от 9 юни 2011 г. за установяване на екологични критерии за присъждане на екомаркировката на ЕС на персонални компютри (ОВ L 151, 10.6.2011 г., стр. 5).


title: Решение 2011/270/ОВППС на Съвета от 5 май 2011 година за назначаване на специалния представител на Европейския съюз в Косово

text:
               7.5.2011

               BG

               Официален вестник на Европейския съюз

               L 119/12

         РЕШЕНИЕ 2011/270/ОВППС НА СЪВЕТА
   от 5 май 2011 година
   за назначаване на специалния представител на Европейския съюз в Косово (1)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 31, параграф 2 и член 33 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 10 юни 1999 г. Съветът за сигурност на Организацията на обединените нации прие Резолюция 1244.

               (2)

               На 15 септември 2006 г. Съветът прие Съвместно действие 2006/623/ОВППС (2) за създаване на екип, който да допринесе за подготвителните действия за създаването на евентуална международна гражданска служба в Косово, включваща като съставна единица специален представител на Европейския съюз (IСМ/EUSR подготвителен екип).

               (3)

               На 13—14 декември 2007 г. Европейският съвет подчерта, че Съюзът има готовност да заеме водеща роля в укрепването на стабилността в региона и в прилагането на споразумение, уреждащо бъдещия статут на Косово. Той декларира готовността на Съюза да съдейства на Косово по пътя към трайна стабилност, включително чрез мисия по линия на Европейската политика за сигурност и отбрана (ЕПСО) и участие в международна гражданска служба като част от международното присъствие.

               (4)

               На 4 февруари 2008 г. Съветът прие Съвместно действие 2008/123/ОВППС (3) за назначаване на г-н Pieter FEITH за специален представител на Европейския съюз (СПЕС) в Косово, чийто мандат изтича на 30 април 2011 г.

               (5)

               Г-н Fernando GENTILINI следва да бъде назначен за СПЕС в Косово от 1 май 2011 г. до 31 юли 2011 г.

               (6)

               Процесът на стабилизиране и асоцииране е стратегическата рамка на политиката на Съюза спрямо региона на Западните Балкани, а неговите инструменти, които включват европейско партньорство, политически и технически обсъждания в рамките на диалога по линия на процеса на стабилизиране и асоцииране и свързани с тях програми на Съюза за подпомагане, се прилагат за Косово.

               (7)

               Мандатът на СПЕС ще се изпълнява, като се осигурява координация с Комисията, с цел да се осигури съгласуваност с други приложими действия, попадащи в областта на компетентност на Съюза.

               (8)

               СПЕС ще изпълнява мандата си в контекста на ситуация, която може да се влоши и да попречи на постигането на целите на външната дейност на Съюза, установени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Специален представител на Европейския съюз
   Г-н Fernando GENTILINI се назначава за специален представител на Европейския съюз (СПЕС) в Косово от 1 май 2011 г. до 31 юли 2011 г. Мандатът на СПЕС може да бъде прекратен по-рано, ако Съветът вземе решение за това по предложение на върховния представител на Съюза по въпросите на външните работи и политиката на сигурност (ВП).
   Член 2
   Цели на политиката
   Мандатът на СПЕС се основава на целите на политиката на Съюза в Косово. Тези цели включват заемането на водеща роля в укрепването на стабилността в региона и в прилагането на споразумение, уреждащо бъдещия статут на Косово, с цел установяване на стабилно, жизнеспособно, мирно, демократично и многоетническо Косово, което да допринася за сътрудничеството и стабилността в региона въз основа на добросъседските отношения; Косово, което да се ангажира със спазването на принципите на правовата държава и закрилата на малцинствата, както и на културното и религиозното наследство.
   Член 3
   Мандат
   За постигане на целите на политиката СПЕС има мандат:

               а)

               да предоставя съвети и подкрепа от страна на Съюза в политическия процес;

               б)

               да съдейства за цялостната координация на политиката на Съюза в Косово;

               в)

               да предоставя политически насоки на местно равнище на ръководителя на мисията на Европейския съюз в областта на върховенството на закона в Косово (EULEX KOSOVO), включително по политическите аспекти на въпросите, свързани с отговорности от изпълнителен характер;

               г)

               да осигурява съгласуваност и последователност на действията на Съюза, насочени към обществеността. Говорителят на СПЕС е основното лице за контакти на Съюза с медиите в Косово по въпросите на общата външна политика и политика на сигурност/общата политика за сигурност и отбрана (ОВППС/ОПСО). Всички дейности, свързани с печата и информирането на обществеността, ще се извършват в условията на тясна и постоянна координация с говорителя на ВП/пресслужбата на секретариата на Съвета;

               д)

               да допринася за развитието и укрепването на зачитането на правата на човека и основните свободи в Косово, включително правата на жените и децата, в съответствие с политиката на Съюза в областта на правата на човека и насоките на Съюза по въпросите на правата на човека.

         Член 4
   Изпълнение на мандата
   1.   СПЕС отговаря за изпълнението на мандата, като действа под ръководството на ВП.
   2.   Комитетът по политика и сигурност (КПС) поддържа тесни връзки със СПЕС и е основното му звено за контакт със Съвета. КПС предоставя стратегически насоки и политически указания на СПЕС в рамките на неговия мандат, без да се засягат правомощията на ВП.
   3.   СПЕС работи в тясна координация с Европейската служба за външна дейност (ЕСВД).
   Член 5
   Финансиране
   1.   Референтната сума, предназначена за покриване на свързаните с мандата на СПЕС разходи за периода от 1 май 2011 г. до 31 юли 2011 г., е в размер на 690 000 EUR.
   2.   Управлението на разходите се извършва в съответствие с процедурите и правилата, приложими към общия бюджет на Съюза. Граждани на държавите от Западните Балкани имат право да участват в търгове за възлагане на поръчки.
   3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
   Член 6
   Сформиране и състав на екипа
   1.   Назначава се специализиран персонал, който да подпомага СПЕС при изпълнението на мандата му и да допринася за съгласуваността, осигуряването на информация за дейността на Съюза в Косово като цяло и нейната ефективност. В рамките на мандата си и на предоставените финансови средства СПЕС отговаря за сформирането на своя екип. Екипът включва експерти по специфични въпроси на политиката съобразно изискванията на мандата. СПЕС предоставя своевременно на Съвета и Комисията актуална информация за състава на своя екип.
   2.   Държавите-членки, институциите на Съюза и ЕСВД могат да предлагат командироването на служители, които да работят със СПЕС. Възнаграждението на тези командировани служители се поема съответно от държавата-членка, въпросната институция на Съюза или ЕСВД. Експертите, командировани от държавите-членки в институциите на Съюза или в ЕСВД, могат също да бъдат командировани към СПЕС. Договорно наетите членове на международния персонал трябва да са граждани на държава-членка.
   3.   Целият командирован персонал остава под административното ръководство на изпращащата държава-членка, институция на Съюза или ЕСВД и изпълнява задълженията си и действа в интерес на изпълнението на мандата на СПЕС.
   Член 7
   Привилегии и имунитети на СПЕС и неговия персонал
   Привилегиите, имунитетите и допълнителните гаранции, необходими за изпълнението и безпрепятственото провеждане на мисията на СПЕС и на членовете на неговия персонал, се договарят съответно с приемащата страна/приемащите страни. За тази цел държавите-членки и Комисията предоставят цялото необходимо съдействие.
   Член 8
   Сигурност на класифицираната информация
   1.   СПЕС и членовете на неговия екип спазват принципите и минималните стандарти за сигурност, установени с Решение 2001/264/ЕО на Съвета от 19 март 2001 г. за приемане на разпоредбите относно сигурността на Съвета (4), по-специално при работа с класифицирана информация на ЕС.
   2.   ВП е оправомощен да предоставя на НАТО/КФОР класифицирана информация и класифицирани документи на ЕС до ниво „CONFIDENTIEL UE“, изготвени за целите на действията, в съответствие с разпоредбите относно сигурността на Съвета.
   3.   В съответствие с оперативните нужди на СПЕС ВП е оправомощен да предоставя на Организацията на обединените нации (ООН) и на Организацията за сигурност и сътрудничество в Европа (ОССЕ) класифицирана информация и класифицирани документи на ЕС до ниво „RESTREINT UE“, изготвени за целите на действията, в съответствие с разпоредбите относно сигурността на Съвета. За тази цел се изготвят споразумения на местно равнище.
   4.   ВП е оправомощен да предоставя на трети страни, свързани с настоящото решение, некласифицирани документи на ЕС, свързани с обсъжданията в Съвета по отношение на действията, за които се прилага задължението за опазване на служебна тайна съгласно член 6, параграф 1 от Процедурния правилник на Съвета (5).
   Член 9
   Достъп до информация и логистична подкрепа
   1.   Държавите-членки, Комисията и генералният секретариат на Съвета осигуряват на СПЕС достъп до всяка информация от значение за него.
   2.   Делегацията на Съюза в региона и/или държавите-членки, в зависимост от случая, осигуряват логистична подкрепа.
   Член 10
   Сигурност
   В съответствие с политиката на Съюза за сигурността на персонала, разположен извън Съюза за оперативни нужди съгласно дял V от Договора, СПЕС предприема всички разумно приложими мерки съобразно мандата си и обстановката от гледна точка на сигурността в географския регион, за който отговаря, за сигурността на целия персонал под неговото пряко ръководство, по-специално като:

               а)

               разработва съобразен със спецификата на мисията план за сигурност, който включва специфични за мисията физически, организационни и процедурни мерки за сигурност, уреждащ управлението на безопасното придвижване на персонала към и в рамките на района на мисията, както и управлението на инциденти, свързани със сигурността, и който включва план на мисията за действие при извънредни обстоятелства и за евакуация;

               б)

               гарантира, че целият персонал, разположен извън Съюза, е застрахован за висок риск в съответствие с условията в района на мисията;

               в)

               гарантира, че всички членове на неговия екип, които се разполагат извън Съюза, включително местно наетият персонал, са преминали подходящо обучение за сигурност преди или непосредствено след пристигането си в района на мисията, въз основа на степента на риск, определена за района на мисията;

               г)

               гарантира изпълнението на всички приети препоръки, направени в резултат на извършените редовни оценки на сигурността, и представя пред ВП, Съвета и Комисията писмени доклади относно изпълнението на тези препоръки, както и относно други свързани със сигурността въпроси, в рамките на междинния доклад и доклада за изпълнението на мандата.

         Член 11
   Доклади
   СПЕС представя редовни устни и писмени доклади пред ВП и КПС. При необходимост СПЕС докладва също така пред работните групи на Съвета. Редовните писмени доклади се разпространяват чрез мрежата COREU. По препоръка на ВП или КПС СПЕС може да представя доклади пред Съвета по външни работи.
   Член 12
   Координация
   1.   СПЕС съдейства за цялостната политическа координация в рамките на Съюза. Той допринася за осигуряване на съгласувано използване на всички инструменти на Съюза с оглед на постигане на целите на политиката на Съюза. Дейността на СПЕС е съгласувана с тази на Комисията, както и с дейността на други СПЕС в същия регион, когато това е целесъобразно. СПЕС провежда редовни брифинги за мисиите на държавите-членки и за делегациите на Съюза.
   2.   На място се поддържат тесни връзки с ръководителите на делегациите на Съюза в региона и с ръководителите на мисии на държавите-членки. Те полагат всички възможни усилия, за да съдействат на СПЕС при изпълнението на неговия мандат. СПЕС предоставя политически насоки на местно равнище на ръководителя на мисията на EULEX KOSOVO, включително по политическите аспекти на въпросите, свързани с отговорности по изпълнението. СПЕС и командващият гражданските операции се консултират взаимно, когато е необходимо.
   3.   СПЕС поддържа също така връзка със съответните местни органи и с други участници на международно и регионално равнище, представени на място.
   4.   СПЕС заедно с други участници от страна на Съюза в района гарантира разпространението и обмена на информация между представените на място участници от страна на Съюза с цел постигане на висока степен на познаване и оценка на ситуацията сред всички тях.
   Член 13
   Преглед
   Изпълнението на настоящото решение и неговата съгласуваност с други действия на Съюза в този регион подлежат на редовен преглед. В края на своя мандат СПЕС представя на ВП, Съвета и Комисията подробен доклад за изпълнението на мандата.
   Член 14
   Влизане в сила
   Настоящото решение влиза в сила в деня на приемането му.
   То се прилага от 1 май 2011 г.

      Съставено в Брюксел на 5 май 2011 година.

            За Съвета

            Председател

         MARTONYI J.

      (1)  Съгласно Резолюция 1244 (1999) на Съвета за сигурност на ООН.

      (2)  ОВ L 253, 16.9.2006 г., стр. 29.

      (3)  ОВ L 42, 16.2.2008 г., стр. 88.

      (4)  ОВ L 101, 11.4.2001 г., стр. 1.

      (5)  Решение 2009/937/ЕС на Съвета от 1 декември 2009 г. за приемане на Процедурен правилник на Съвета (ОВ L 325, 11.12.2009 г., стр. 35).


title: 2012/614/ЕС: Решение на Европейския парламент от 10 май 2012 година относно освобождаването от отговорност във връзка с изпълнението на бюджета на Европейското съвместно предприятие за ITER и развитието на термоядрената енергия за финансовата 2010 година

text:
               17.10.2012

               BG

               Официален вестник на Европейския съюз

               L 286/342

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно освобождаването от отговорност във връзка с изпълнението на бюджета на Европейското съвместно предприятие за ITER и развитието на термоядрената енергия за финансовата 2010 година
   (2012/614/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейското съвместно предприятие за ITER и развитието на термоядрената енергия за финансовата 2010 година,

               —

               като взе предвид доклада на Сметната палата относно годишните отчети на Европейското съвместно предприятие за ITER и развитието на термоядрената енергия за финансовата 2010 година, придружен от отговорите на Съвместното предприятие (1),

               —

               като взе предвид заключенията на съвместната делегация на Комисията по бюджети и Комисията по бюджетен контрол на Европейския парламент в ITER в Кадараш през периода 16–18 май 2011 г.,

               —

               като взе предвид препоръката на Съвета от 21 февруари 2012 г. (06086/2012 – C7-0050/2012),

               —

               като взе предвид член 319 от Договора за функционирането на ЕС,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Решение 2007/198/Евратом на Съвета от 27 март 2007 г. за създаване на Европейско съвместно предприятие за ITER и развитието на термоядрената енергия и за предоставяне на предимства на същото (3), и по-специално член 5 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на Комисията по бюджетен контрол (A7-0113/2012),

               1.

               Освобождава от отговорност директора на Европейското съвместно предприятие за ITER и развитието на термоядрената енергия във връзка с изпълнението на бюджета на Съвместното предприятие за финансовата 2010.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на директора на Европейското съвместно предприятие за ITER и развитието на термоядрената енергия, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 368, 16.12.2011 г., стр. 24.

      (2)  ОВ L 248, 16.9.2002 г., стр. 1.

      (3)  ОВ L 90, 30.3.2007 г., стр. 58.

      (4)  ОВ L 357, 31.12.2002 г., стр. 72.
    ---documentbreak---

               17.10.2012

               BG

               Официален вестник на Европейския съюз

               L 286/343

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 10 май 2012 година
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейското съвместно предприятие за ITER и развитието на термоядрената енергия за финансовата 2010 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейското съвместно предприятие за ITER и развитието на термоядрената енергия за финансовата 2010 година,

               —

               като взе предвид доклада на Сметната палата относно годишните отчети на Европейското съвместно предприятие за ITER и развитието на термоядрената енергия за финансовата 2010 година, придружен от отговорите на Съвместното предприятие (1),

               —

               като взе предвид заключенията на съвместната делегация на Комисията по бюджети и Комисията по бюджетен контрол на Европейския парламент в ITER в Кадараш през периода 16–18 май 2011 г.,

               —

               като взе предвид препоръката на Съвета от 21 февруари 2012 г. (06086/2012 – C7-0050/2012),

               —

               като взе предвид член 319 от Договора за функционирането на ЕС,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Решение 2007/198/Евратом на Съвета от 27 март 2007 г. за създаване на Европейско съвместно предприятие за ITER и развитието на термоядрената енергия и за предоставяне на предимства на същото (3), и по-специално член 5 от него,

               —

               като взе предвид финансовия регламент на Европейското съвместно предприятие за ITER и развитието на термоядрената енергия, приет с решение на управителния съвет на Съвместното предприятие на 22 октомври 2007 г. (наричан по-долу „финансов регламент на ITER“),

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на Комисията по бюджетен контрол (A7-0113/2012),

               А.

               като има предвид, че Европейското съвместно предприятие за ITER и развитието на термоядрената енергия („Съвместното предприятие“) е създадено през март 2007 г. за период от 35 години.

               Б.

               като има предвид декларацията на Сметната палата, че е получила достатъчна увереност, че годишните отчети за финансовата 2010 година са надеждни и че свързаните с тях операции са законосъобразни и редовни.

               В.

               като има предвид, че финансовият регламент на ITER се основава на рамковия Финансов регламент, който беше изменен неотдавна с цел привеждане в съответствие с измененията на общия Финансов регламент.

               Г.

               като има предвид, че на 9 октомври 2008 г. Сметната палата публикува своето Становище № 4/2008 относно финансовия регламент на ITER.

               Д.

               като има предвид, че Съвместното предприятие започна автономна работа на 18 март 2008 г..

               Е.

               като има предвид, че при създаването на Съвместното предприятие индикативният общ размер на средствата, считани за необходими за периода 2007–2014 г., възлиза на 9 653 000 000 EUR.

               Ж.

               като има предвид, че окончателният бюджет на Съвместното предприятие за финансовата 2010 година включваше бюджетни кредити за поети задължения в размер на 444 100 000 EUR и бюджетни кредити за плащания в размер на 241 700 000 EUR,

      Бюджетно и финансово управление

               1.

               Отбелязва, че през януари 2010 г. управителният съвет прие оставката на първия директор на Съвместното предприятие.

               2.

               Отбелязва със загриженост, че Сметната палата обръща внимание на необходимостта от значително увеличение на средствата за проекта ITER в сравнение с индикативния общ размер на средствата, считани за необходими за периода 2007–2014 г.

               3.

               Отбелязва, че бюджетът на Съвместното предприятие за финансовата 2010 година беше приет първоначално за обща сума от бюджетни кредити за поети задължения в размер на 447 440 000 EUR и бюджетни кредити за плащания в размер на 254 900 000 EUR; съгласно окончателните отчети на Съвместното предприятие неговият бюджет за 2010 г. е бил изменен два пъти; по-специално признава, че двата коригиращи бюджета са били насочени към постигането на четири цели:

                           —

                           намаляване с 3 300 000 EUR на административната вноска на Евратом с оглед постигане на пълно съответствие между първоначалния бюджет на Съвместното предприятие и общия бюджет на Съюза за 2010 г.,

                           —

                           актуализиране на вноската на държавата – домакин на ITER: за плащането на вноската на Франция за 2010 г. е издадено дебитно известие за пълния размер на сумата, предвидена в бюджета, в размер на 13 600 000 EUR; въз основа на прогнози за реалните плащания през 2010 г. са получени 8 000 000 EUR,

                           —

                           актуализиране на вноските на членовете: Съвместното предприятие получи добавка към вноските на членовете за 2009 г., но Италия и Унгария, въпреки няколко напомняния, не платиха своите вноски към бюджета за 2010 г.,

                           —

                           записване на други допълнителни приходи, получени от банкова лихва върху вноската на Франция (104 506,54 EUR), лихва по „текущата сметка“ (34 629,49 EUR) и възстановяване от Центъра за преводи към органите на Европейския съюз (1 389,00 EUR).

               4.

               Отбелязва въз основа на коментарите на Съвместното предприятие, че то е изпълнило 99,9 % от своя бюджет за 2010 г. по отношение на бюджетните кредити за поети задължения; изразява обаче загриженост относно забавянията в изпълнението на дейностите, поради което степента на усвояване на бюджетните кредити за плащания е само 63,4 %.

               5.

               Отбелязва със загриженост, че пренесените от 2009 г. бюджетни кредити за поети задължения са в размер на 106 800 000 EUR, а пренесените бюджетни кредити за плащания – 52 200 000 EUR, както и че това са основно бюджетни кредити, натрупани от държавата – домакин на ITER, които са предназначени за изграждане на Съвместното предприятие.

               6.

               Въз основа на окончателните отчети на Съвместното предприятие отбелязва, че през 2010 г. освободените бюджетни кредити за поети задължения и за плащания за административни разходи възлизат на 1 090 550,73 EUR, а освободените бюджетни кредити за плащания за оперативни разходи възлизат на 50 713 452,82 EUR.

               7.

               Подчертава със загриженост високото парично салдо, което в края на годината достига 78 800 000 EUR и представлява 26,8 % от наличните бюджетни кредити за плащания през 2010 г..

      Възлагане на обществени поръчки и безвъзмездна финансова помощ

               8.

               Въз основа на годишния отчет за дейността на Съвместното предприятие за 2010 г. отбелязва, че са възложени общо 44 договора за обществени поръчки на обща стойност 826 000 000 EUR; отбелязва по-специално, че са започнати 42 процедури за възлагане на оперативни обществени поръчки, завършени са 43 оценки на обществени поръчки и са подписани 43 договора за възлагане на обществени поръчки; въз основа на отчета установява също така, че Съвместното предприятие е започнало общо 5 процедури за възлагане на административни обществени поръчки, възложило е 7 договора за административни обществени поръчки на обща стойност 6 000 000 EUR и е подписало 6 договора за възлагане на обществени поръчки.

               9.

               Установява, че са започнати общо 16 процедури за отпускане на безвъзмездна помощ, приключени са 21 оценки, 23 споразумения са възложени и са подписани 29 споразумения.

               10.

               Признава, че Сметната палата е тествала извадка от 9 процедури за възлагане на обществени поръчки и 6 процедури за предоставяне на безвъзмездна финансова помощ; изразява загриженост, че по 3 от одитираните общо 9 процедури за възлагане на обществени поръчки е получена само една оферта; освен това изразява загриженост, че по отношение на безвъзмездната финансова помощ е получавана средно само една оферта на покана за представяне на предложения; настоятелно призовава Съвместното предприятие да разработи план за действие, съдържащ конкретни мерки и крайни срокове за повишаване на конкуренцията и за прилагане на принципа за оптимизиране на средствата по време на фазите на подготвяне на поканата, публикуване, оценяване и управление на договорите.

               11.

               Отбелязва, че проверките, които се прилагат от Съвместното предприятие преди извършване на плащанията в рамките на споразуменията за предоставяне на безвъзмездна финансова помощ, не са достатъчно добре документирани, за да гарантират спазването на финансовите изисквания и на критериите за допустимост на съответните разходи; подчертава, че вътрешният одитор на Съвместното предприятие също е отбелязал, че използваният подход при предварителния контрол на плащанията във връзка със заявленията за възстановяване на разходи не е ефективен и не се прилага правилно за обработването на тези заявления; призовава Съвместното предприятие да предприеме необходимите мерки за укрепване на контрола преди извършване на плащанията и да информира по този въпрос органа по освобождаване от отговорност.

               12.

               Отбелязва, че списъкът с договорите и бенефициентите на безвъзмездни средства не е публикуван на уебсайта на Съвместното предприятие и изразява загриженост относно тази липса на прозрачност; затова призовава Съвместното предприятие да последва примера на съвместните предприятия „Чисто небе“, ГКВ, ИИЛ и SESAR и да актуализира уебсайта си с пълен списък на договорите и бенефициерите на безвъзмездни средства за 2010 г., както и за предишните финансови години.

      Системи за вътрешен контрол

               13.

               Отбелязва със загриженост, че системите за вътрешен контрол на Съвместното предприятие все още не са напълно въведени и прилагани, както се изисква от разпоредбите на финансовия му регламент; изразява съжаление освен това, че е изказана загриженост относно финансовите потоци и разпределянето на задълженията; признава, че от 1 януари 2011 г. действа нова организационна структура; отбелязва обаче, че задълженията във връзка с финансовите потоци все още не са били изцяло разпределени и че ключови постове в Съвместното предприятие все още са били незаети.

               14.

               Призовава Съвместното предприятие да завери работните процеси, предоставящи финансова информация на счетоводните системи (ABAC и SAP); освен това настоятелно призовава Съвместното предприятие да въведе подходящ инструмент за управление на текущите договори, който да е интегриран в системите за бюджетно и финансово отчитане.

               15.

               Високо оценява, че Съвместното предприятие е създало одитен комитет, който докладва пряко на управителния съвет, както беше поискано от органа по освобождаване от отговорност.

               16.

               Отбелязва, че Съвместното предприятие е започнало разработването на стратегия за последващ одит, която има за цел оценката на законосъобразността и редовността на свързаните с отчетите операции и която следва да се изпълни през 2012 г.; подчертава, че Съвместното предприятие е започнало автономна работа през март 2008 г.

      Вътрешен одит

               17.

               Отбелязва, че финансовите правила на Съвместното предприятие все още не са изменени, така че да включват разпоредба относно правомощията на вътрешния одитор на Комисията във връзка с общия бюджет като цяло.

               18.

               Отбелязва обаче, че Комисията и Съвместното предприятие са взели мерки, за да гарантират ясното дефиниране на съответните оперативни роли на службата за вътрешен одит на Комисията и функцията за вътрешен одит на Съвместното предприятие.

      Закъсняло плащане на вноските на членовете и приемно споразумение с държавата домакин

               19.

               Счита, че е от съществено значение всички членове на Съвместното предприятие да спазват крайния срок за плащане на вноските си; отбелязва, че управителният съвет е одобрил мерки за начисляване на лихви върху годишните вноски на членовете в случай на забава.

               20.

               Признава, че макар между Кралство Испания и Съвместното предприятие да е подписано приемно споразумение относно местоположението и съдействието, привилегиите и имунитетите, Съвместното предприятие все още не разполага с постоянни помещения; отбелязва обаче, че Съвместното предприятие заема временни помещения, разходите за които се поемат от Кралство Испания.

      Забележки от хоризонтален характер относно съвместните предприятия

               21.

               Подчертава, че до момента Комисията е създала седем съвместни предприятия по силата на член 187 от Договора за функционирането на Европейския съюз; отбелязва, че шест съвместни предприятия (ИИЛ, ARTEMIS, ENIAC, „Чисто небе“, ГКВ и съвместното предприятие за ITER и развитието на термоядрената енергия) са в областта на научните изследвания под надзора на генералните дирекции на Комисията „Научни изследвания и иновации“ и „Информационно общество и медии“, а задачата на едно от предприятията е разработване на новата система за управление на въздушното движение (SESAR) в областта на транспорта, чиято дейност е под надзора на генерална дирекция „Мобилност и транспорт“.

               22.

               Отбелязва, че индикативният общ размер на средствата, необходими за съвместните предприятия за периода на съществуването им, възлиза на 21 793 000 000 EUR.

               23.

               Отбелязва, че общият размер на вноската на Съюза, необходима за съвместните предприятия за периода на съществуването им, възлиза на 11 489 000 000 EUR.

               24.

               Отбелязва, че за финансовата 2010 година общата вноска на Съюза в бюджета на съвместните предприятия възлиза на 505 000 000 EUR.

               25.

               Призовава Комисията да представя ежегодно на органа по освобождаване от отговорност консолидирана информация относно предоставеното от общия бюджет на Съюза общо годишно финансиране за всяко съвместно предприятие, за да се гарантират прозрачност и яснота относно усвояването на финансовите средства на Съюза и да се възстанови доверието сред европейските данъкоплатци.

               26.

               Приветства инициативата на ARTEMIS да включи в своя годишен отчет за дейността информация относно мониторинга и прегледа на текущите си проекти; счита, че и другите съвместни предприятия следва да установят тази практика.

               27.

               Припомня, че съвместните предприятия са публично-частни партньорства, поради което публичните и частните интереси се преплитат; счита, че при тези обстоятелства вероятността за възникване на конфликти на интереси не следва да бъде отхвърлена, а да се вземат подходящи мерки в тази връзка; затова призовава съвместните предприятия да информират органа по освобождаване от отговорност относно механизмите за проверка, които се прилагат в съответните им структури, за да се осигури добро управление и да се предотвратят конфликти на интереси.

               28.

               Отбелязва, при изрично изключване на съвместното предприятие за ITER и развитието на термоядрената енергия, че съвместните предприятия са относително малки структури и са обособени географски; поради това счита, че те следва да обединят своите ресурси, когато това е възможно.

               29.

               Призовава Сметната палата да предостави на органа по освобождаване от отговорност информация за действията, предприети във връзка с коментарите, които тя е направила за всяко от съвместните предприятия в съответния доклад относно годишните отчети за финансовата 2011 година.

               30.

               Призовава Сметната палата да представи на Парламента в разумен срок специален доклад относно добавената стойност на създаването на съвместните предприятия за ефективното осъществяване на програмите за научни изследвания, технологично развитие и демонстрационни дейности на Съюза; отбелязва също така, че същият доклад следва да включи оценка на ефективността от създаването на съвместните предприятия.

      (1)  ОВ C 368, 16.12.2011 г., стр. 24.

      (2)  ОВ L 248, 16.9.2002 г., стр. 1.

      (3)  ОВ L 90, 30.3.2007 г., стр. 58.

      (4)  ОВ L 357, 31.12.2002 г., стр. 72.


title: Решение (ОВППС) 2016/37 на Съвета от 16 януари 2016 година относно датата на прилагане на Решение (ОВППС) 2015/1863 за изменение на Решение 2010/413/ОВППС относно ограничителни мерки срещу Иран

text:
               16.1.2016

               BG

               Официален вестник на Европейския съюз

               LI 11/1

         РЕШЕНИЕ (ОВППС) 2016/37 НА СЪВЕТА
   от 16 януари 2016 година
   относно датата на прилагане на Решение (ОВППС) 2015/1863 за изменение на Решение 2010/413/ОВППС относно ограничителни мерки срещу Иран
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 26 юли 2010 г. Съветът прие Решение 2010/413/ОВППС (1) относно ограничителни мерки срещу Иран.

               (2)

               На 14 юли 2015 г. Германия, Китай, Обединеното кралство, Руската федерация, Съединените американски щати и Франция, с подкрепата на върховния представител на Съюза по въпросите на външната политика и политиката на сигурност, постигнаха договореност за дългосрочно цялостно решение на иранския ядрен въпрос. Успешното изпълнение на Съвместния всеобхватен план за действие (СВПД) ще гарантира изключително мирния характер на иранската ядрена програма и ще осигури пълното вдигане на всички свързани с ядрения въпрос санкции.

               (3)

               На 20 юли 2015 г. Съветът за сигурност на Организацията на обединените нации прие Резолюция 2231 (2015), с която се одобрява СВПД, призовава се за цялостното му изпълнение съгласно графика, установен в СВПД, и се предвиждат действия, които да се изпълняват в съответствие със СВПД.

               (4)

               В Резолюция 2231 (2015) на Съвета за сигурност на ООН се предвижда, че при изпълнение на предвидените в СВПД задължения на Иран в ядрената област, което е било потвърдено от МААЕ, действието на разпоредбите на резолюции 1696 (2006), 1737 (2006), 1747 (2007), 1803 (2008), 1835 (2008), 1929 (2010) и 2224 (2015) на Съвета за сигурност на ООН следва да се прекрати.

               (5)

               В Резолюция 2231 (2015) на Съвета за сигурност на ООН освен това се предвижда, че държавите следва да изпълняват съответните разпоредби, съдържащи се в изявлението от 14 юли 2015 г. на Германия, Китай, Обединеното кралство, Руската федерация, Съединените американски щати, Франция и Европейския съюз, поместено като приложение Б към Резолюция 2231 (2015) на Съвета за сигурност на ООН, чиято цел е насърчаване на прозрачността и създаване на атмосфера, която да доведе до цялостното изпълнение на СВПД.

               (6)

               На 18 октомври 2015 г., като взе предвид Резолюция 2231 (2015) на Съвета за сигурност на ООН и приложение Б към нея, с Решение (ОВППС) 2015/1863 (2) Съветът реши да прекрати прилагането на всички свързани с ядрената програма икономически и финансови санкции на Съюза в момента, когато Иран изпълни договорените мерки в ядрената област и това бъде потвърдено от МААЕ.

               (7)

               Освен това с Решение (ОВППС) 2015/1863 Съветът реши при потвърждение от МААЕ на изпълнението на задълженията на Иран в ядрената област да въведе разрешителен режим за преглед и вземане на решения относно свързани с ядрената област трансфери към Иран или дейности с Иран, които не попадат в обхвата на Резолюция 2231 (2015) на Съвета за сигурност на ООН, в пълно съответствие със СВПД.

               (8)

               В съответствие с член 2, втора алинея от Решение (ОВППС) 2015/1863 същото решение се прилага от датата, на която Съветът е отбелязал, че генералният директор на МААЕ е представил доклад до управителния съвет на МААЕ и до Съвета за сигурност на ООН, който потвърждава, че Иран е предприел мерките, посочени в точки 15.1—15.11 от приложение V към СВПД.

               (9)

               Съветът отбелязва, че на 16 януари 2016 г. генералният директор на МААЕ представи доклад до управителния съвет на МААЕ и до Съвета за сигурност на ООН, който потвърждава, че Иран е предприел мерките, посочени в точки 15.1—15.11 от приложение V към СВПД,

         ПРИЕ НАСТОЯЩОТО РЕШЕНИЕ:
   Член 1
   Решение (ОВППС) 2015/1863 се прилага от 16 януари 2016 г.
   Член 2
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 16 януари 2016 година

            За Съвета

            Председател

         A.G. KOENDERS

      (1)  Решение 2010/413/ОВППС на Съвета от 26 юли 2010 г. относно ограничителни мерки срещу Иран и за отмяна на Обща позиция 2007/140/ОВППС (ОВ L 195, 27.7.2010 г., стр. 39).

      (2)  Решение (ОВППС) 2015/1863 на Съвета от 18 октомври 2015 г. за изменение на Решение 2010/413/ОВППС относно ограничителни мерки срещу Иран (ОВ L 274, 18.10.2015г., стр. 174).


title: Решение на Комисията от 24 май 2006 година за определяне на сумите съгласно член 10, параграф 2, член 143г и член 143д от Регламент (ЕО) № 1782/2003 на Съвета, предоставяни на ЕЗФРСР, и на сумите, предоставяни за разходи на ЕФГЗ

text:
Важна правна забележка

|

32006D0410

Официален вестник n° L 163 , 15/06/2006 стр. 0010 - 0011

		20060524Решение на Комисиятаот 24 май 2006 годиназа определяне на сумите съгласно член 10, параграф 2, член 143г и член 143д от Регламент (ЕО) № 1782/2003 на Съвета, предоставяни на ЕЗФРСР, и на сумите, предоставяни за разходи на ЕФГЗ(2006/410/ЕО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като взе предвид Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика [1], и по-специално член 12, параграфи 2 и 3 от него,като има предвид, че:(1) В член 10 от Регламент (ЕО) № 1782/2003 на Съвета от 29 септември 2003 г. за създаване на общи правила за схеми за пряка помощ в рамките на Общата селскостопанска политика и за създаване на някои схеми за помощ на земеделски производители [2] е посочен методът за изчисляване на нетните суми на модулацията, която следва да се предостави на Европейския земеделски фонд за развитие на селските райони (ЕЗФРСР). В членове 143г и 143д от упоменатия регламент са определени сумите, които се предоставят на ЕЗФРСР за преструктуриране на районите, в които се отглеждат памук и тютюн.(2) Максималните годишни суми, предоставяни за разходи на Европейския фонд за гарантиране на земеделието (ЕФГЗ) преди трансферите към ЕЗФРСР до 2013 г., са определени в приложение I към Междуинституционалното споразумение за финансовата рамка 2007—2013 г. [3].(3) Сумите, които ще се предоставят на ЕЗФРСР, и нетният баланс, който ще се предостави за разходи на ЕФГЗ, следва да се определят на базата на тези максимални годишни суми за бюджетните години от 2007 до 2013,РЕШИ:Член единственСумите, които ще се предоставят за бюджетните години от 2007 до 2013 на Европейския земеделски фонд за развитие на селските райони (ЕЗФРСР) съгласно член 10, параграф 2, член 143г и член 143д от Регламент (ЕО) № 1782/2003 на Съвета, както и нетният баланс, който ще се предостави за разходи на Европейския фонд за гарантиране на земеделието (ЕФГЗ), се определят в приложението към настоящото решение.Съставено в Брюксел на 24 май 2006 година.За КомисиятаMariann Fischer BoelЧлен на Комисията[1] ОВ L 209, 11.8.2005 г., стр. 1. Регламент, изменен с Регламент (ЕО) № 320/2006 (ОВ L 58, 28.2.2006 г., стр. 42).[2] ОВ L 270, 21.10.2003 г., стр. 1. Регламент, изменен с Регламент (ЕО) № 319/2006 (ОВ L 58, 28.2.2006 г., стр. 32).[3] Все още непубликувано в Официален вестник.--------------------------------------------------20060524ПРИЛОЖЕНИЕ(в милиони EUR) |Бюджетна година | Суми, предоставяни на ЕЗФРСР | Нетен баланс, предоставян за разходи на ЕФГЗ |член 10, параграф 2 от Регламент (ЕО) № 1782/2003 | член 143г от Регламент (ЕО) № 1782/2003 | член 143д от Регламент (ЕО) № 1782/2003 |2007 | 984 | 22 | | 44753 |2008 | 1241 | 22 | | 44954 |2009 | 1252 | 22 | | 45405 |2010 | 1257 | 22 | | 45867 |2011 | 1231 | 22 | 484 | 45880 |2012 | 1231 | 22 | 484 | 46356 |2013 | 1228 | 22 | 484 | 46840 |--------------------------------------------------


title: 2010/763/ЕС: Решение на Съвета от 6 декември 2010 година за сключването на Споразумение за партньорство в областта на рибарството между Европейския съюз и Соломоновите острови

text:
               9.12.2010

               BG

               Официален вестник на Европейския съюз

               L 324/48

         РЕШЕНИЕ НА СЪВЕТА
   от 6 декември 2010 година
   за сключването на Споразумение за партньорство в областта на рибарството между Европейския съюз и Соломоновите острови
   (2010/763/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 43, параграф 2 във връзка с член 218, параграф 6, буква а) от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               Въз основа на Решение на Съвета от 22 септември 2009 г. за упълномощаване на Комисията да започне преговори от името на Общността за сключване на Споразумение за партньорство в областта на рибарството със Соломоновите острови Общността договори със Соломоновите острови споразумение за партньорство в областта на рибарството, даващо на корабите на ЕС възможности за риболов във водите, в които Соломоновите острови упражняват суверенитет или юрисдикция в областта на рибарството.

               (2)

               В резултат на тези преговори на 26 септември 2009 г. бе парафирано ново споразумение за партньорство в областта на рибарството.

               (3)

               Съгласно Решение 2010/397/ЕС на Съвета (1) Споразумението за партньорство в областта на рибарството между Европейския съюз и Соломоновите острови беше подписано и се прилага временно от 9 октомври 2009 г.

               (4)

               Споразумението следва да бъде сключено,

         ПРИЕ НАСТОЯЩОТО РЕШЕНИЕ:
   Член 1
   Споразумението за партньорство в областта на рибарството между Европейския съюз и Соломоновите острови се одобрява (2).
   Член 2
   Председателят на Съвета посочва лицето/лицата, упълномощено(и) да извърши(ат) от името на Съюза предвиденото в член 18 от споразумението нотифициране, за да се изрази съгласието на Съюза да бъде обвързан със споразумението (3).
   Член 3
   Настоящото решение влиза в сила в деня на приемането му.

      Съставено в Брюксел на 6 декември 2010 година.

            За Съвета

            Председател

         J. MILQUET

      (1)  ОВ L 190, 22.7.2010 г., стр. 1.

      (2)  Текстът на споразумението е публикуван в ОВ L 190, 22.7.2010 г., стр. 3 заедно с решението за подписване.

      (3)  Датата на влизане в сила на споразумението ще бъде публикувана в Официален вестник на Европейския съюз от генералния секретариат на Съвета.